**Г О Д И Ш Е Н О Т Ч Е Т**

**за дейността на Инспектората през 2023 г.**

На основание чл. 46 от Закона за администрацията и чл. 16 от Устройствения правилник на Министерство на регионалното развитие и благоустройството (МРРБ), Инспекторатът осигурява изпълнението на контролните функции на министъра на регионалното развитие и благоустройството, като осъществява административен контрол върху дейността на министерството, включително върху дейността на второстепенните разпоредители с бюджет към министъра (ВРБ).

**1. Извършени проверки**

В изпълнение на нормативно определените функции, през 2023 г. Инспекторатът е извършил общо 48 /четиридесет и осем/ броя проверки.

Във връзка с постъпили сигнали по Административнопроцесуалния кодекс (АПК) са извършени шестнадесет проверки, при които е установено, че в седем от тях посочените твърдения са основателни. В тази връзка са предприети действия за отстраняване на констатираните нарушения, както и за образуване на дисциплинарни и административнонаказателни производства срещу виновните длъжностни лица.

Относно спазването на изискванията на действалия към момента Закона за противодействие на корупцията и за отнемане на незаконно придобитото имущество (отм.), сега Закон за противодействие на корупцията (ЗПК), са извършени дванадесет ежемесечни проверки на декларациите за несъвместимост, подадени от всички новоназначени служители в МРРБ, в т.ч. и от лицата, с които са сключени договори за управление и контрол на публични предприятия от системата на МРРБ. По отношение на един служител са установени обстоятелства, обуславящи несъвместимост със заеманата длъжност и същият е освободен.

Извършена е проверка за спазване на нормативно определения срок за подаване на декларациите за имущество и интереси от страна на лицата по § 2, ал. 1 от ДР на ЗПК, чиито орган по назначаването е министъра на регионалното развитие и благоустройството. При проверката е установено, че всички длъжностни лица, са спазили регламентираните срокове.

По разпореждане на министъра са извършени пет тематични проверки, като при една от тях са установени по-сериозни нарушения и са образувани дисциплинарни производства срещу виновните длъжностни лица.

Във връзка с получено разпореждане на Административен съд – Варна е извършена проверка, при която е установено, че не са налице основания за образуване на административнонаказателно производство.

За осъществяване на административен контрол по отношение спазването на изискванията на Наредбата за административно обслужване, са извършени дванадесет проверки: в МРРБ, в централната администрация на Агенция „Пътна инфраструктура“ (АПИ), Дирекция за национален строителен контрол и Агенция по геодезия, картография и кадастър, както и в техни териториални звена. В някои от териториалните звена са констатираните пропуски, които своевременно са отстранени.

Извършена и проверка в АПИ за изпълнение на изискванията на Глава пета „Декларации“ от ЗПК, при която са установени случаи на неправилно тълкуване на нормативната уредба, вследствие на което са допуснати нарушения.

За резултатите от всички извършени проверки са изготвени доклади, които са утвърдени от министъра. В тях са отразени конкретни препоръки за отстраняване на констатираните пропуски и нарушения в съответните административни звена и структури. В определените срокове, от ръководителите на проверяваните обекти е представена информация за предприетите от тях действия по изпълнение на дадените препоръки.

**2. Предприети действия по постъпили сигнали по АПК**

През отчетния период в Инспектората са постъпили и са разгледани 35 /тридесет и пет/ броя сигнали по АПК. От тях 4 бр. са препратени на компетентните органи, съгласно чл. 112 от АПК; 6 бр. са приключени по реда на чл. 124, ал. 1 от АПК. Извършени са проверки по 16 бр. от постъпилите сигнали, а по 7 бр. са изготвени отговори до подателите на сигналите след направено предварително проучване по чл. 32, ал. 1 от Наредбата за структурата и минималната численост на инспекторатите, реда и начина за осъществяване на дейността им и взаимодействието със специализираните контролни органи. Оставени са 2 бр. сигнали без разглеждане поради постъпили последващи писма от техните податели, с които същите са оттеглени.

**3. Извършени дейности по национални стратегии и програми**

В изпълнение на Националната стратегия за превенция и противодействие на корупцията в Република България 2021 г. – 2027 г. е изготвен Антикорупционен план на МРРБ за 2023 г., който включва мерки и по отношение на второстепенните

разпоредители с бюджет към министъра. За изпълнението на антикорупционните мерки са изготвени шестмесечен и годишен отчет, които са публикувани на официалната интернет страница на министерството в раздел „Антикорупция“.

В изпълнение на заповед на министър-председателя, ръководителят на Инспектората е взел участие в междуведомствена работна група за изготвяне на отчет за изпълнение на мерките, включени в Пътната карта за изпълнение на Националната стратегия за превенция и противодействие на корупцията 2021 – 2027 г., както и за разработването на проект на нейното актуализиране.